SIMBA ina dakika 90 za kutimiza ndoto za kurudia rekodi ya kufika nusu fainali ya michuano ya Ligi ya Mabingwa Afrika mbele ya Al Ahly ya Misri katika mechi ya marudiano ya robo fainali baada ya jana usiku kufungwa bao 1-0 na kutibuliwa rekodi yao ya Kwa Mkapa mbele ya watetezi hao wa taji.

Simba ilikumbana na kipigo hicho cha kwanza nyumbani mbele ya Al Ahly katika michuano ya CAF tangu mwaka 1985 baada ya kosa lililofanywa na ukuta wa timu hiyo na kuwapa wageni bao la mapema la dakika ya nne tu ya mchezo lililowakata stimu mashabiki waliojitokeza kwenye Uwanja wa Mkapa.

Bao la Al Ahly yenye rekodi ya kucheza fainali nne mfululizo katika misimu mitano iliyopita na kutwaa taji mara tatu, liliwekwa kimiani na Ahmed Koka baada ya mpira uliokolewa na kipa Ayoub Lakred kumkuta katika nafasi nzuri na kutupia nyavuni.